ทุนสำรองประเทศคงที่1.8แสนล้านเหรียญ
ธปท.เผยทุนสำรองประเทศคงที่ 1.816 แสนล้านเหรียญสหรัฐ คาดเป็นผลจากการลดแทรกแซงค่าเงินบาท
8 ก.พ. 2556

ธปท.เผยทุนสำรองประเทศคงที่ 1.816 แสนล้านเหรียญสหรัฐ คาดเป็นผลจากการลดแทรกแซงค่าเงินบาท
ธนาคารแห่งประเทศไทย (ธปท.) รายงานฐานะทุนสำรองระหว่างประเทศ ณ 1 ก.พ. ปีนี้ อยู่ที่ระดับ 1.816 แสนล้านเหรียญสหรัฐ หรือประมาณ 5.427 ล้านล้านบาท คงที่จากสัปดาห์ก่อนหน้า ส่วนฐานะซื้อเงินตราต่างประเทศล่วงหน้าสุทธิ(Forward)อยู่ที่ระดับ 2.35 หมื่นล้านเหรียญสหรัฐ เพิ่มขึ้น 100 ล้านเหรียญสหรัฐ จากสัปดาห์ก่อนที่ 2.34 หมื่นล้านเหรียญสหรัฐ ส่งผลให้ทุนสำรองระหว่างประเทศสุทธิ ซึ่งรวมทุนสำรองระหว่างประเทศ และฐานะซื้อเงินตราต่างประเทศล่วงหน้าสุทธิในปัจจุบันอยู่ระดับ 2.051 แสนล้านเหรียญสหรัฐ
ทั้งนี้ การที่ทุนสำรองฯคงที่คาดว่าสาเหตุน่าจะมาจากธปท.ทยอยลดการเข้าแทรกแซงค่าเงินบาท เพื่อให้อ่อนค่าลง ด้วยการลดการเข้าซื้อเงินเหรียญสหรัฐในตลาดซื้อขายและส่งมอบทันที(SPOT) เข้าเก็บในทุนสำรองฯ เนื่องจากในช่วงสัปดาห์ที่ผ่านมาการเคลื่อนไหวของเงินบาทค่อนข้างมีเสถียรภาพและเกาะกลุ่มไปในทิศทางเดียวกับสกุลในภูมิภาค โดยเงินบาทเคลื่อนไหวอยู่ที่ระดับ 29.70-29.85 บาทต่อเหรียญสหรัฐ จึงไม่จำเป็นต้องเข้าแทรกแซงมากจนเพิ่มภาระขาดทุนในงบดุลของธปท.
ด้านฐานเงินหรือเงินสดหมุนเวียนในมือภาคเอกชนและเงินฝากของสถาบันการเงินที่ธปท. ในปัจจุบันอยู่ที่ระดับ 1.415 ล้านล้านบาท เพิ่มขึ้นจากสัปดาห์ก่อนหน้าที่ระดับ 1.373 ล้านล้านบาท ซึ่งเป็นการเพิ่มขึ้นตามความต้องการของประชาชน ประกอบกับเป็นช่วงใกล้ถึงเทศกาลตรุษจีน ธนาคารพาณิชย์จึงมีการสำรองเงินสดไว้รองรับการเบิกถอนของประชาชนเพิ่มมากกว่าปกติ